Kolhapuras
Kolhapuras (hind. कोल्हापुर, IAST: Kolhāpur, marath. कोल्हापूर  = Kolhāpūr) – miestas pietvakarių Indijoje, pietų Maharaštroje, Vakarų Ghatų kalnų šlaituose, į pietryčius nuo Mumbajaus, prie Pančagangos upės. Mieste telkšo Rankalos ežeras. Per Kolhapurą eina Mumbajaus–Čenajaus plentas, yra geležinkelio stotis, oro uostas. Žemės ūkio mašinų gamyba, metalo ir medienos apdirbimo, tekstilės (medvilnės valymo), odos gaminių, popieriaus, statybinių medžiagų, maisto (cukraus, pieno), kino pramonė. Puodininkystės amatai. Auginama medvilnė, ryžiai. Apylinkėse kasamas boksitas. Veikia 1962 m. įsteigtas Šivadžio universitetas. Yra VI a. Mahalakšmės šventykla, keletas budistinių šventyklų, Bhavani Mandapos rūmai (1785–1800 m.). 2011 m. 83,89 % Kolhapuro gyventojų buvo hinduistai, 10,88 % – musulmonai, 3,35 % – džainai, 0,96 % – krikščionys, 0,53 % – budistai.